Μπλάνκα Βλάσιτς

Η Μπλάνκα Βλάσιτς (κροατικά: Blanka Vlašić, γεννήθηκε 8 Νοεμβρίου 1983) είναι Κροάτισσα πρώην αθλήτρια του άλματος εις ύψος, δύο φορές Ολυμπιονίκης και κάτοχος της τρίτης καλύτερης επίδοσης όλων των εποχών στο αγώνισμα.

 Βιογραφία 

Κόρη του Κροάτη κατόχου του ρεκόρ του δεκάθλου Γιόσκο Βλάσιτς ο οποίος ήταν και προπονητής της, ήταν ταλαντούχα αθλήτρια ήδη από την κατηγορία των νεανίδων και συμμετείχε στους Ολυμπιακούς Αγώνες το 2000 στο Σίδνεϊ σε ηλικία 17 ετών. Κέρδισε το Παγκόσμιο Πρωτάθλημα Νεανίδων το 2000 και το 2002, η πρώτη άλτρια του ύψους που κατάφερε κάτι τέτοιο. Κατέρριψε το εθνικό ρεκόρ της Κροατίας το 2004 και κέρδισε επίσης το πρώτο της παγκόσμιο μετάλλιο στην κατηγορία των γυναικών στο Παγκόσμιο Πρωτάθλημα Κλειστού Στίβου εκείνη τη χρονιά.

Νόσησε από  υπερθυρεοειδισμό, γεγονός που εμπόδισε την ουσιαστική δεύτερη εμφάνιση της στους Ολυμπιακούς Αγώνες στην Αθήνα (κατετάγη 11η) και πέρασε τη σεζόν του 2005 αναρρώνοντας από το χειρουργείο. Επέστρεψε το 2006, παίρνοντας το αργυρό στο Παγκόσμιο Πρωτάθλημα Κλειστού Στίβου. Η σεζόν του 2007 σηματοδότησε μία εξαιρετική πορεία: κέρδισε το Παγκόσμιο Πρωτάθλημα Στίβου της Οσάκα (η πρώτη αθλήτρια από τη χώρα της που κέρδισε τον κορυφαίο τίτλο στη διοργάνωση), έγινε παγκόσμια πρωταθλήτρια στον κλειστό το 2008 και το νικηφόρο σερί της έληξε με ήττα στους Ολυμπιακούς Αγώνες του Πεκίνου, όπου πήρε το αργυρό μετάλλιο. Με άλμα στα 2,05 μέτρα έχασε το χρυσό μετάλλιο από την Τία Ελεμπό με διαφορά προσπαθειών. Έγινε παγκόσμια πρωταθλήτρια για δεύτερη φορά το 2009. Οι διακρίσεις της περιλαμβάνουν ακόμα το βραβείο του Αθλητή της Χρονιάς της IAAF για το 2010 και το Τρόπαιο του Ευρωπαίου Αθλητή της Χρονιάς (2007, 2010).

Στις 31 Αυγούστου 2008, στη συνάντηση στίβου Hanžekovićev memorijal  στο Ζάγκρεμπ, η Βλάσιτς πέρασε τα 2,08 μ., ρεκόρ Κροατίας και δεύτερη καλύτερη επίδοση στο άλμα εις ύψος όλων των εποχών μετά το ρεκόρ κόσμου της Στέφκα Κοσταντίνοβα. Ήταν πρωταθλήτρια Ευρώπης το 2010, ενώ την επόμενη χρονιά καθώς και το 2015 ήταν δεύτερη στο Παγκόσμιο Πρωτάθλημα Στίβου. Τις χρονιές 2011 έως 2013 υπέφερε από τραυματισμούς, που ήταν αρκετοί για να της στερήσουν τη συμμετοχή στους Ολυμπιακούς Αγώνες του 2012.
Κατέκτησε το χάλκινο στους Ολυμπιακούς Αγώνες του 2016 με άλμα στα 1,97 μέτρα με τη δεύτερη προσπάθεια. Η ισοβαθμία τεσσάρων αθλητριών στο συγκεκριμένο ύψος την άφησε στην τρίτη θέση. Είναι κάτοχος του εθνικού ρεκόρ Κροατίας στο συγκεκριμένο αγώνισμα και στον κλειστό στίβο με 2,06 μέτρα από τις 6 Φεβρουαρίου 2010. Μετά την αποχώρησή της από την ενεργό δράση, τον Οκτώβριο του 2021 εκλέχθηκε μέλος της επιτροπής αθλητών των Ευρωπαϊκών Ολυμπιακών Επιτροπών.

 Παραπομπές 

 Εξωτερικοί σύνδεσμοι 

Blanka VLAŠIĆ - World Athletics 



Κατηγορία:Κροάτες αθλητές του στίβου
Κατηγορία:Κροάτες Ολυμπιονίκες 
Κατηγορία:Άλτες του ύψους
Κατηγορία:Αθλητές του στίβου στους Θερινούς Ολυμπιακούς Αγώνες 2000
Κατηγορία:Αθλητές του στίβου στους Θερινούς Ολυμπιακούς Αγώνες 2004
Κατηγορία:Αθλητές του στίβου στους Θερινούς Ολυμπιακούς Αγώνες 2008
Κατηγορία:Αθλητές του στίβου στους Θερινούς Ολυμπιακούς Αγώνες 2016
Κατηγορία:Χάλκινοι Ολυμπιονίκες του στίβου
Κατηγορία:Αργυροί Ολυμπιονίκες του στίβου
Κατηγορία:Κάτοχοι μεταλλίων του Ευρωπαϊκού Πρωταθλήματος Στίβου
Κατηγορία:Κάτοχοι μεταλλίων του Ευρωπαϊκού Πρωταθλήματος Κλειστού Στίβου
Κατηγορία:Κάτοχοι μεταλλίων του Παγκοσμίου Πρωταθλήματος Στίβου 
Κατηγορία:Παγκόσμιοι πρωταθλητές στίβου 
Κατηγορία:Κάτοχοι μεταλλίων του Παγκοσμίου Πρωταθλήματος Κλειστού Στίβου
Κατηγορία:Νικητές Diamond League